**ACTA DE SESSIÓ ORDINÀRIA DEL PLE DE L’AJUNTAMENT DE L’ALBAGÉS**

Identificació de la sessió

NÚM SESSIÓ: **04/2013**

**SESSIÓ ORDINÀRIA**

DIA : 25 d’abril de 2013

HORA : 21:00 h

LLOC: Sala de Plens de l' Ajuntament de L’Albagés

**Assistents:**

Albert Donés Antequera, Alcalde

Maria Teresa Melero Gasol, regidora

Josep Ramon Cuadrat Rey, regidor

Joan Juvero Iglesias, regidor

Arnau Preixens Rufé, regidor

**NO ASSISTEIXEN, EXCUSANT-SE:**

Alba Roigé Triquell, regidora

Samuel Aris Oriol, regidor

Actua com a Secretària: Alba Martí Vallès

A l’Albagés, a 25 d’abril de 2013. Reunit el Ple de l’Ajuntament, prèvia convocatòria, i sota la presidència del Sr. Albert Donés Antequera, un comprovada l’assistència del nombre suficient de membres per a la vàlida realització de la sessió, es passa a resoldre el següent:

**ORDRE DEL DIA**

1.- Aprovar, si s’escau, de l’esborrany de les actes de les sessions anteriors (ordinària celebrada el dia 22 de febrer de 2013 i extraordinària de 25 de març de 2013).

2.- Aprovar, si s’escau, la modificació de crèdit 3/2012 del pressupost.

3.- Aprovar, si s’escau, les condicions que regiran el contracte d’arrendament de les instal·lacions de les piscines municipals, temporada 2013.

4.- Aprovar, si s’escau, la modificació de l’Ordenança Fiscal núm. 26 reguladorade lataxa per la intervenció integral de l’administració en activitats i instal·lacions.

5.- Aprovar, si s’escau, la moció contra l’ús de la tècnica de facturació hidràulica (fracking).

6.- Aprovar, si s’escau, la moció en favor de la transparència a les Administracions Públiques.

7- Donar compte dels decrets d’alcaldia.

8.- Precs i preguntes.

**DESENVOLUPAMENT DE LA SESSIÓ:**

**1.- Aprovar, si s’escau, de l’esborrany de les actes de les sessions anteriors (ordinària celebrada el dia 22 de febrer de 2013 i extraordinària de 25 de març de 2013).**

Es dónen per llegides les actes de les sessions anteriors, de les quals s'ha entregat l’esborrany juntament amb la convocatòria de la sessió d'avui.

De conformitat amb el que estableix l'article 110.3 del Decret Legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya, el Sr. Alcalde pregunta als Srs. Regidors si volen presentar-hi alguna esmena.

Al no haver-hi cap esmena per part dels Srs. Regidors, s’acorda per unanimitat del nombre legal de membres de la corporació aprovar les actes esmentades.

**2.- Aprovar, si s’escau, la modificació de crèdit 3/2012 del pressupost.**

L’Ajuntament de l’Albagés ha de contreure algunes obligacions el compliment de les quals no pot ser ajornat i per a les quals no existeix consignació de crèdit en el pressupost de l’exercici corrent.

Per aquest motiu, l’alcalde exposa al Ple la proposta prèviament informada per la Interventora i per la Comissió d’ Hisenda i que és la següent,

**Despeses que cal finançar:**

Suplement de crèdit

|  |  |  |
| --- | --- | --- |
| Partida | Concepte | Import |
| 45 210 01 | Conservació i manteniment infraestructures | 2.169,28 € |
| 45 221 01 | Manteniment i reparacions d’instal·lacions | 585,38 € |
| 92 227 01 | Estudis i treballs tècnics d’assessoria | 9.488,59 € |
| 92 226 03 | Assumptes jurídics | 2.940,00 € |
| 16 221 02 | MAG Consum aigua i manteniment | 16.786,43 € |
| 16 213 01 | Reparació i conservació maquinària | 2.292,86 € |
| 16 227 01 | Despeses de recollida d’escombreries | 1.701,94 € |
| 33 226 01 | Festes populars | 8.215,03 € |
| 34 227 01 | Servei de socorrisme piscines | 44,15 € |
| 01 310 01 | Interessos préstec diputació | 323,39 € |
| 01 913 01 | Amortització préstec Diputació de Lleida | 1.092,32 € |
| **TOTAL SUPLEMENT DE CRÈDIT** | | **45.639,37 €** |

**Finançament que es proposa:**

Majors i/o nous ingressos efectivament recaptats, no afectats:

|  |  |  |
| --- | --- | --- |
| Partida | Concepte | Import |
| 761 03 | Subvenció IEI “Neteja i consolidació Castell de l’Albagés”, anualitat 2012 | 10.000,00 € |
| 113 01 | Impost sobre Béns Immobles | 11.800,00 € |
| 130 01 | Impost sobre Activitats econòmiques | 7.300,00 € |
| 300 01 | Taxa subministrament d’aigua | 5.700,00 € |
| 399 01 | Altres ingressos diversos | 9.300,00 € |
| 420 01 | Participació Tributs Estat | 1.539,37 € |
| **TOTAL NOUS O MAJORS INGRESSOS** | | **45.639,37 €** |

Atès allò previst a l’article 177 i següents del Reial Decret Legislatiu 2/2004 de 5 de març pel qual s’aprova el Text Refós de la Llei Reguladora de les Hisendes Locals i els Articles 35 i ss. del Reial Decret 500/1990 de 20 d’abril que desenvolupa el capítol primer del títol VI de la Llei Reguladora de les Hisendes Locals.

Atès allò que disposa les bases del pressupost de l’exercici 2012,

Vist l’ informe emès a mans d’aquesta Secretaria- Intervenció,

Vist l ’informe emès per la Regidoria d’Hisenda,

Per tot allò exposat aquest Ple fent ús de les atribucions que li han estat conferides de conformitat amb la vigent Llei 7/1985, de 02 d’abril, de Bases de Règim Local,

**ACORDA:**

Primer.-Aprovar per unanimitat dels membres assistents al Ple l’expedient de suplement de crèdit número 3/2012,que cal finançar amb nous i majors ingressos recaptats.

Segon.-Exposar-lo al públic durant el termini reglamentari de quinze dies hàbils, mitjançant edicte al taulell d’anuncis de la Corporació i al Butlletí Oficial de la Província de Lleida.

Tercer.- En cas que no es presentin reclamacions, l’acord esdevindrà definitiu.

**3.- Aprovar, si s’escau, les condicions que regiran el contracte d’arrendament de les instal·lacions de les piscines municipals, temporada 2013.**

Atès que l’ajuntament té previst d’obrir les piscines el dia 22 de juny de 2013,

Atès que l’ajuntament de l’Albagés té la intenció d’arrendar les piscines a un particular,

L’ Alcalde proposa l’aprovació del Plec de condicions que hauran de regir, pel que, un cop llegit el Plec,

El Ple de la corporació acorda per unanimitat dels membres assistents:

Primer.- Aprovar el Plec de condicions que regiran el contracte d’arrendament de les instal·lacions piscines municipals, temporada 2013.

Segon.- Fer una pregó per tal de que tothom que estigui interessat en la contractació d’arrendament de les instal·lacions piscines municipals, temporada 2013, pugui presentar oferta. També s’acorda publicar el Plec de condicions mitjançant inserció al Taulell d’anuncis de l’ajuntament.

**4.- Aprovar, si s’escau, la modificació de l’Ordenança Fiscal núm. 26 reguladorade lataxa per la intervenció integral de l’administració en activitats i instal·lacions.**

Per resolució de l’Alcaldia es va acordar iniciar l’expedient de modificació de l’Ordenança fiscal núm. 26 reguladorade lataxa per la intervenció integral de l’administració en activitats i instal·lacions.

Així mateix es va acordar encarregar a la secretaria-interventora d’aquest Ajuntament l’emissió d’un informe jurídic sobre el procediment a seguir.

El Text refós de la Llei d’hisendes locals aprovat per RDL 2/2004, de 5 de març estableix en els seus articles 15 a 19 el procediment per a l’aprovació i modificació de les ordenances fiscals reguladores dels tributs locals.

Els acords de modificació hauran de contenir la nova redacció dels preceptes afectats.

En particular, l’article 16.1 del text refós de la Llei d’hisendes locals aprovat per RDL 2/2004, de 5 de març estableix que les ordenances fiscals contindran com a mínim la determinació dels elements tributaris, el règim de declaració i d’ingrés, així com les dates d’aprovació i d’inici de la seva aplicació.

La Secretària-interventora d’aquest Ajuntament ha emès l’esmentat informe sobre la modificació de l’ordenança fiscal anteriorment esmentada.

Per tot això, el Ple acorda per unanimitat l’adopció dels següents acords:

Primer.- Aprovar provisionalment la modificació de l’Ordenança fiscal núm. 26 reguladorade lataxa per la intervenció integral de l’administració en activitats i instal·lacions.

L´ article 6è que estableix la quota tributària, queda redactada de la següent manera:

Article 6è.- Quota tributària

*La quantia de la taxa es determinarà i serà la resultant d’aplicar les següents tarifes:*

1. *Per la tramitació de llicències ambientals ...................................... 150,00 euros*
2. *Informe integrat per adequació d’activitats existents amb avaluació ambiental..........................................................................................150,00 euros*
3. *Per la tramitació de canvis no substancials ....................................150,00 euros*
4. *Per la tramitació de controls inicials, periòdics o de revisió de llicències...........................................................................................150,00 euros*
5. *Per la tramitació de canvis de titularitat .............................................50,00 euros*
6. *Per la tramitació de llicència d’establiments per als espectacles públics i les activitats recreatives ........................................................................120,00 euros*

Segon.- Els acords definitius en matèria de modificació d’ordenances fiscals per es publicaran en el Butlletí Oficial de la Província sota els criteris següents:

1) Es publicarà íntegrament l’apartat de l’article que hagi estat objecte de modificació i que faci referència als elements tributaris de determinació obligatoris per part de l’ajuntament.

Tercer.- Exposar al públic en el tauler d’anuncis de l’Ajuntament l’ anterior acord provisional, durant el termini de trenta dies hàbils, comptats des del dia següent al de la publicació de l’anunci d’exposició en el Butlletí Oficial de la Província.

Durant el període d’exposició pública de les ordenances, els qui tinguin un interès directe o resultin afectats, en els termes previstos a l’article 18 del text refós de la Llei d’hisendes locals aprovat per RDL 2/2004, de 5 de març, podran examinar l’expedient i presentar-hi les reclamacions que creguin oportunes. Transcorregut el període d’exposició pública sense que s’hagin presentat reclamacions, l’acord adoptat restarà definitivament aprovat i es publicarà en el Butlletí Oficial de la Província el text íntegre de la modificació efectuada.

**5.- Aprovar, si s’escau, la moció contra l’ús de la tècnica de facturació hidràulica (fracking).**

En dates 27/09/2012 i 04/10/2012, es varen publicar sengles anuncis al Diari Oficial de la Generalitat de Catalunya i al Boletin Oficial del Estado, respectivament, relatius a la sol·licitud dels permisos d’investigació d’hidrocarburs anomenats Darwin i Leonardo. El primer dels quals afecta 89.683 ha. la majoria de les quals es troben a les comarques lleidatanes de l’Urgell, la Segarra, la Noguera i el Solsonès.

Durant el termini obert per a presentar oposicions, per part d’aquells que es considerin perjudicats per la sol·licitud d’aquests permisos d’investigació d’hidrocarburs, formulats per l’empresa MONTERO ENERGY CORPORATION, S.L., diversos ajuntament lleidatans hi han presentat les al·legacions oportunes.

Del que s’ha pogut saber, la tècnica emprada per l’empresa peticionària en d’altres casos, es pot presumir que es pretén una investigació d’hidrocarburs mitjançant la facturació hidràulica per a l’extracció de gas no convencional (fracking).

Aquesta tècnica consisteix en l’extracció de gas natural mitjançant la fracturació de la roca mare. Per extreure el gas atrapat a la roca s’utilitza una tècnica de perforació mixta: primer es perfora fins a 5000 metres en vertical i després es perfora en horitzontal (una distància que pot arribar a varis kilòmetres). Aleshores s’injecta aigua amb sorres i un seguit d’additius químics a gran pressió. Això fa que la roca es trenqui i el gas s’alliberi i ascendeixi a la superfície a través del pou. Part de la mescla injectada torna a la superfície. Aquest procés es repeteix fins que s’exhaureix el gas. Tanmateix es fa necessària la perforació d’un gran nombre de pous que s’estenen per la superfície que ocupa el jaciment de gas no convencional.

Les pretensions efectuades per aquesta empresa poden tenir una important afectació ambiental, d’entre els impactes i riscos més assenyalats, es fa referència a: l’excessiva ocupació de terrenys, les emissions a l’atmosfera, la contaminació acústica, la contaminació del sòl i de les aigües subterrànies, l’ús intensiu dels recursos hídrics, els impactes a la biodiversitat o el risc de fenòmens sísmics.

Paral·lelament a aquesta situació d’intensa afectació medi ambiental, atenent a la nova implantació d’aquesta tècnica, la legislació existent no preveu ni regula específica i adequadament els aspectes concrets de la fracturació hidràulica. I si bé és cert que els projectes que hagin d’autoritzar-se han de prendre en consideració la normativa de protecció mediambiental existent, aquesta està fraccionada i no contempla la totalitat de supòsits i qüestions que planteja aquesta tècnica.

A això, s’hi afegeixen altres aspectes legislatius que s’han de tenir en compte, o acords com el comprès per la Generalitat de Catalunya, mitjançant acord del 9 d’octubre de 2012, en que va aprovar el Pla de l’energia i canvi climàtic de Catalunya 2012-2020. Amb aquest Pla es proposa el disseny d’un nou model energètic equilibrat basat a garantir la qualitat del subministrament; establir un model competitiu econòmicament i amb menys dependència exterior; respectar el medi ambient, amb un pes més gran de les energies renovables; reduir els combustibles fòssils, i millorar l’eficiència en la utilització de l’energia per arribar a un model català de generació i consum que sigui sostenible. Igualment es fa una crida a la implicació de la societat civil en la construcció del nou model energètic del país: formació, informació, participació i inclusió dels sectors socials més desfavorits econòmicament.

Aquest marc normatiu i línies d’actuació no només tenen un valor enunciatiu, programàtic o de mera exposició, sinó que mentre es traslladen a la pràctica mitjançant la redacció d’una normativa de desenvolupament, cal entendre, per fer-les reals i efectives, que ja són d’obligat compliment i exigibles com a principis rectors de l’activitat que els poders públics portin a terme.

Pels motius anteriorment exposats, es proposa al Ple d’aquesta Corporació l’adopció dels següents,

**ACORDS:**

**Primer.-** L’ Ajuntament de l’Albagés mostra el seu rebuig a la utilització de la tècnica de facturació hidràulica (fracking), per a la investigació i extracció d’hidrocarburs, en territori català.

**Segon.-** L’ Ajuntament de l’Albagés insta al govern de la Generalitat de Catalunya, que denegui l’atorgament de qualsevol tipus d’autorització o concessió per a l’exploració, investigació i explotació dels jaciments subterranis d’hidrocarburs en municipis lleidatans, si utilitzen la tècnica de la fracturació hidràulica per a la seva extracció.

**Tercer.-** De conformitat amb l’apartat anterior, es deneguin els permisos d’investigació d’hidrocarburs anomenats Darwin i Leonardo, quina sol·licitud ha formulat l’empresa Montero Energy Corporations, SL.

**Quart.-** L’ Ajuntament de l’Albagés donarà suport a les comarques i municipis lleidatans que impulsin accions per a oposar-se a la utilització de la tècnica del fracking en el seu territori.

**Cinquè.-** L’ Ajuntament de l’Albagésinsta al Govern de la Generalitat de Catalunya, a que constitueixi un grup d’experts amb l’encàrrec d’elaborar un informe, en base a la literatura científica i a les decisions preses en altres països de referència, en que s’avaluïn tots els riscos ambientals lligats a les tècniques de fracturació hidràulica o d’altres similars destinades a l’explotació de gasos no convencionals, avaluant també la seva viabilitat econòmica i els seus costos respecte l’ús de tecnologies renovables.

**Sisè** Fer arribar aquests acords al Govern de la Generalitat de Catalunya, a la mesa i grups parlamentaris del Parlament de Catalunya.

S’aprova per unanimitats dels membres assistents.

**6.- Aprovar, si s’escau, la moció en favor de la transparència a les Administracions Públiques.**

**MOCIÓ EN FAVOR DE LA TRANSPARÈNCIA A LES ADMINISTRACIONS PÚBLIQUES**

El nostre país viu immers en una greu crisi econòmica, social i també en una crisi de valors que fan necessari un procés de regeneració de models de les administracions públiques. Els greus casos de corrupció fan que el conjunt de la ciutadania acabi posant a tothom en el mateix sac, i l’existència d’alguns casos de corrupció – també en l’àmbit local – provoca la sensació que tota l’administració en el seu conjunt estigui immersa en una corrupció sistèmica.

Cal acabar amb aquesta sensació, ja que si volem construir un país nou vol dir també construir una societat on certes conductes estiguin eradicades i mereixin un rebuig social, no pel conjunt de la gent que honradament gestiona l’administració pública, sinó per aquells que aprofitant la seva condició de càrrec electe en fan un mal ús.

L’administració local, com administració més propera a la ciutadania, i on aproximadament 9.000 persones a Catalunya hi dediquen moltes hores de manera desinteressada pot ser un punt on arranqui aquesta transformació política que ens cal. Segurament els ajuntaments no disposen de les eines legals necessàries però tanmateix poden convertir-se en motors dinamitzadors d’aquestes canvis, d’una banda reclamant als poders legislatius l’aprovació de noves normes o el compliment de les existents, i per l’altra aplicant canvis en el funcionament diari que permetin introduir mecanismes de major proximitat i transparència.

Per tot l’ anteriorment exposat el ple de l’ajuntament de l’Albagés aprova, per unanimitat dels membres assistents, els següents,

ACORDS:

**PRIMER.** Instar al Parlament espanyol a aprovar la Llei de Transparència i del dret al lliure accés a la informació pública, que obligui a tots els poders públics a ser ràpids i eficaços en la facilitació d’informació a la ciutadania.

**SEGON.** Instar a la regulació d’un salari màxim per a l’exercici de servei públic, la no acumulació de sous en l’exercici de càrrecs públics i la limitació de les retribucions de càrrecs d’empreses privades que reben fons públics.

**TERCER.** Impulsar un Codi Ètic i d’Austeritat que catalogui i reglamenti l’ús dels espais i mitjans públics, incloent-hi vehicles oficials, els regals i convits institucionals; que suprimeixi les targetes de crèdit de què gaudeixen alguns càrrecs institucionals; i estableixi mesures que fiscalitzin l’oportunitat i les despeses dels viatges oficials.

**QUART.** Manifestar la voluntat d’establir pressupostos participatius en l’àmbit local on el ciutadà pugui actuar com a agent decisori sobre l’ús i destinacions de determinats projectes, destinant una part del pressupost municipal a fomentar els pressupostos participatius.

**CINQUÈ.** Impulsar els Pactes d’Integritat com a eina per ajudar els governs, les empreses i la societat civil a lluitar contra la corrupció en l’àmbit de la contractació pública. Aquests Pactes inclouran el compromís de les parts contractants i contractades a no pagar, oferir, exigir o acceptar suborns així com l’obligació a revelar totes les comissions i despeses similars pagats pels licitadors en relació amb el contracte.

**SISÈ.** Fer arribar aquest acord a la Presidència del Parlament de Catalunya.

**8.- Donar compte dels decrets d’alcaldia.**

Es dóna compte dels Decret 11/2013, de 28 de febrer, al Decret 23/2013, de 22 d’abril de 2013.

El Ple en resta assabentat.

**9.- Precs i preguntes.**

No n’hi ha.

I sense que existeixi cap més assumpte a tractar, el Sr. Alcalde aixeca la sessió quan són les 22:45 hores.

L’Albagés, a 25 d’abril de 2013.

En dono fe

L’Alcalde, La Secretària,

Albert Donés Antequera Alba Martí Vallès